b'\n_START_ARTICLE_\nAnatolski ov\xc4\x8dar\n_START_SECTION_\nSplo\xc5\xa1en opis\n_START_PARAGRAPH_\nAnatolski ov\xc4\x8dar je visok in mi\xc5\xa1i\xc4\x8dast pes. Njegov trup je precej dolg, zadnji del je mo\xc4\x8dnej\xc5\xa1i od sprednjega. Noge ima dolge in ravne. Njegova ple\xc4\x8dna vi\xc5\xa1ina meri pri psu od 74 do 81 cm, pri psici pa od 71 do 79 cm. Te\xc5\xbea anatolskega ov\xc4\x8darja pri psu je od 50 do 64 kg, pri psici pa od 41 do 59 kg. Ima kratko in gosto dlako, ki je smetanaste barve. Glava je \xc5\xa1iroka in mo\xc4\x8dna, na njej pa je kvadraten dolg gobec ter \xc4\x8drn ali rjav smr\xc4\x8dek. Vrat je debel, mo\xc4\x8dan in mi\xc5\xa1i\xc4\x8dast. Ima majhne o\xc4\x8di, ki so rumene ali rjave barve. Njegovi uhlji so trikotni, na koncu malo zaokro\xc5\xbeeni in pove\xc5\xa1eni. V Tur\xc4\x8diji jim uhlje skraj\xc5\xa1ajo. Njegov rep sega do sklepa na nogi in je zavit. Med hojo ga nosi pokonci. \xc5\xbdivi od 10 do 16 let.\n_START_SECTION_\nZgodovina pasme\n_START_PARAGRAPH_\nPasma anatolski ov\xc4\x8dar je odkritje zahoda in ga je priznala organizacija FCI \xc5\xa1ele leta 1989. Prej se je pes imenoval Karaba\xc5\xa1 (kara - \xc4\x8drna barva, bos - glava). Domovina psa je Tur\xc4\x8dija, natan\xc4\x8dneje pokrajina Anatolija. Pri\xc5\xa1lo je do krize v Anatoliji in veliko ljudi se je za\xc4\x8delo seliti, z njimi tudi Karaba\xc5\xa1i. Sredi\xc5\xa1\xc4\x8de njihove vzreje ja kasneje postala de\xc5\xbeela Sivas. Pribli\xc5\xbeno 60 let nazaj pa ga je plemi\xc5\xa1ka dru\xc5\xbeina Kangal, ki je bila vzrediteljica konj, ovc in psov poimenovala po svojem priimku - Kangal. Nekaj let pozneje so nastali tudi dr\xc5\xbeavni programi za vzrejo psov in leta 1965 so prvi par Kangalov izvozili v Anglijo in leta 1968 v ZDA. Od tam so se selili na vse kontinente. Anatolski ov\xc4\x8dar je odkritje zahoda in ni nujno, da je \xc4\x8distokrvni Karaba\xc5\xa1.\n_START_SECTION_\nDoma\xc4\x8de okolje in nega\n_START_PARAGRAPH_\nAnatolski ov\xc4\x8dar potrebuje velik ograjen vrt, saj potrebuje veliko gibanja. Rad ima gibanje v naravi, zato \xc5\xbeivljenje v stanovanju zanj ni primerno. Vsak dan ga je potrebno vsaj dvakrat najbolje pa trikrat peljati na dolg sprehod. Anatolski ov\xc4\x8dar ne potrebuje veliko zunanje nege, saj je prilagojen na \xc5\xbeivljenje v naravi. Ni dobro da ga kopamo, ker mu to zmanj\xc5\xa1uje odpornost. Prav tako ga ne motita vro\xc4\x8dina in mraz. Primeren lastnik za to pasmo je tisti, ki ima nekaj kinolo\xc5\xa1kega znanja, da ne uporablja napa\xc4\x8dnih metod vzgoje.\n_START_SECTION_\nVzgoja in vedenje\n_START_PARAGRAPH_\nAnatolski ov\xc4\x8dar je zelo inteligenten, samozavesten in neodvisen pes. Pri vzgoji je potrebno zgodnje vklju\xc4\x8devanje v dru\xc5\xbebo in jasno postavljanje meja v poslu\xc5\xa1nost. Potrebno se je izogibati pretirano trdih in agresivnih prijemov, saj sta prijaznost in zaupanje veliko bolj u\xc4\x8dinkovita. \xc4\x8ce si uspete pridobiti njegovo ljubezen in spo\xc5\xa1tovanje, bo Anatolski ov\xc4\x8dar naredil skoraj vse za vas. Ima mo\xc4\x8dan lovski nagon. V svoji domovini je ve\xc4\x8dkrat odvisen od samopreskrbe a se nikoli ne oddalji od svoje \xc4\x8drede. Pes je po naravi \xc4\x8dist in je skoraj brez pasjega vonja. V Tur\xc4\x8diji pre\xc5\xbeivijo le mo\xc4\x8dnej\xc5\xa1e in bolj odporne \xc5\xbeivali, zato nima nobenih dednih bolezni. Anatolski ov\xc4\x8dar je miren in potrpe\xc5\xbeljiv do ljudi in otrok, do drugih psov so psi zelo prevladujo\xc4\x8di, psice pa so veliko bolj prilagodljive z drugimi psi. \xc5\xbdivali, ki jih spozna v svoji mladosti, vzame za svoje in jih \xc4\x8duva.'